L’Ajuntament de Manises renova el camp de futbol 8 del poliesportiu municipal
18 de febrer de 2025

· Amb una inversió de 83.883,99 euros, el consistori millora i adequa aquesta instal·lació esportiva amb gespa nova i equipament fix nou

Manises, 18 de febrer de 2025-. L'Ajuntament de Manises ha finalitzat els treballs de renovació del camp de futbol 8, situat al poliesportiu municipal. La principal intervenció en aquest procés de reforma ha sigut el canvi de la gespa, però també del sistema de reg i de l’equipament fix vinculat a l’ús d’aquesta instal·lació esportiva.

La regidora d’Esports de l’Ajuntament de Manises, Yurena Hueso, ha assenyalat que “amb aquests treballs, el camp de futbol s’ha transformat en una instal·lació molt més moderna i adaptada a les noves necessitats esportives”. “Des de la Regidoria d’Esports estem realitzant una gran tasca per a tindre infraestructures esportives en les millors condicions possibles”, ha afegit Hueso.

L’import d’adjudicació per a executar aquesta obra va ser de 83.883,99 euros. Amb aquests treballs de renovació, s’ha millorat l'adequació de les instal·lacions i la comoditat, tant dels esportistes com la de les persones assistents. A més, la brigada municipal de Manises ha realitzat els treballs de posada a punt amb la finalització dels detalls, com ara la pintura de les tanques i els parabalons.

D’aquesta manera, l’Ajuntament de Manises continua treballant de manera progressiva per a millorar les instal·lacions esportives del municipi. Aquesta intervenció se suma a d’altres, com ara les obres a la piscina coberta municipal, per a tindre infraestructures esportives de millor qualitat que permeten fomentar l’esport entre la ciutadania.